b"\n_START_ARTICLE_\nCorts de Val\xc3\xa8ncia (1419)\n_START_PARAGRAPH_\nLes Corts de Val\xc3\xa8ncia de 1419, Corts Generals del regne de Val\xc3\xa8ncia, foren convocades per Alfons V d'Arag\xc3\xb3 el dia 20 d'agost de 1419, a Orpesa estant, per a reunir-se a Val\xc3\xa8ncia el 28 d'agost, i foren finalitzades el 18 de setembre del mateix any._NEWLINE_En aquestes corts s\xc3\xb3n convocats, pel bra\xc3\xa7 reial, les ciutats de Val\xc3\xa8ncia i X\xc3\xa0tiva, i les viles i llocs de Morella, Alzira, Oriola, Castell\xc3\xb3, Borriana, Vila-real, Alacant, Castellfabib, Ontinyent, Cullera, Biar, Adem\xc3\xbas, Bocairent, Xixona, Corbera i Alpont, mentre Ll\xc3\xadria, despr\xc3\xa9s de diverses reclamacions, hi participa; pel bra\xc3\xa7 eclesi\xc3\xa0stic, els bisbes de Val\xc3\xa8ncia, Sogorb i Tortosa, els cap\xc3\xadtols de les catedrals de Val\xc3\xa8ncia i Sogorb, els abats de Valldigna, Benifass\xc3\xa0, Sant Bernat de Rascanya i Valdecrist, junt amb el majoral de Quart, el mestre de Montesa, i els comanadors de Montalban i Enguera (Sant Jaume), Torrent (Sant Joan de Jerusalem) i Beg\xc3\xads (Calatrava); i pel bra\xc3\xa7 militar, m\xc3\xa9s de trenta barons (dels quals destaquen la reina Na Violant, l'infant Joan, duc de Montblanc, Alfons, duc de Gandia, i Frederic, comte de Luna), cinquanta-sis cavallers i catorze donzells._NEWLINE_Aquestes corts s\xc3\xb3n convocades per Alfons el Magn\xc3\xa0nim per aconseguir els diners necessaris per a realitzar el viatge a Sardenya, amb la pretensi\xc3\xb3 de consolidar el domini de l'illa. Despr\xc3\xa9s de la proposici\xc3\xb3 reial del 29 d'agost de 1419, on explica les seves intencions, i de la inicial oposici\xc3\xb3 de les corts, pels perills i per la mancan\xc3\xa7a d'un hereu, finalment el rei Alfons obt\xc3\xa9 un donatiu de 40.000 florins (22.000 lliures)._NEWLINE_En aquestes corts s\xc3\xb3n aprovades i publicades 15 r\xc3\xbabriques i el donatiu, algunes en diversos cap\xc3\xadtols o apartats, que corresponen a tres documents. El primer, de 13 de setembre de 1419, compr\xc3\xa8n 6 furs: nomenament dels jutges de greuges, prohibici\xc3\xb3 als estrangers d'ocupar c\xc3\xa0rrecs p\xc3\xbablics (confirmaci\xc3\xb3 del privilegi signat a Sant Cugat el 19 d'agost de 1419), creaci\xc3\xb3 del mestre racional del regne de Val\xc3\xa8ncia i ratificaci\xc3\xb3 de l'obligatorietat d'enviar els documents de l'administraci\xc3\xb3 reial a l'arxiu del Palau del Real, anul\xc2\xb7laci\xc3\xb3 del fur aprovat a les corts de 1417-1418 sobre els salaris dels notaris i escrivans dels tribunals civil i criminal, delimitaci\xc3\xb3 de la jurisdicci\xc3\xb3 reial i senyorial a la vila d'Onda, i procediment per a l'elecci\xc3\xb3 dels oficials del bra\xc3\xa7 militar de la Diputaci\xc3\xb3 del General. El segon document \xc3\xa9s la proferta o donatiu, on s'estableix la quantitat: 40.000 florins; l'impost que permetr\xc3\xa0 la recaptaci\xc3\xb3: les generalitats, i el perm\xc3\xads a la Diputaci\xc3\xb3 del General per avan\xc3\xa7ar en l'entrega del donatiu mitjan\xc3\xa7ant el carregament de censals. I el tercer document, de 16 de setembre, compr\xc3\xa8n tres furs sobre el control de les escriptures p\xc3\xbabliques."